Diari Oficial de la Generalitat Valenciana


Sumari del DOGV 4922, del 12-01-2005 (2004/12641)

ACORD d'1 d'octubre de 2004, de la Comissió Territorial d'Urbanisme pel qual es declara aprovada la taxació conjunta Natzaret de València.
------------------------------------------------------------------------------------------------------------------------------------------

### Dades del document

Número de DOGV
:   4922

Data del DOGV
:   12-01-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/12404


Data del document
:   01-10-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * València
    * expropiació

ACORD d'1 d'octubre de 2004, de la Comissió Territorial d'Urbanisme pel qual es declara aprovada la taxació conjunta Natzaret de València. [2004/X12552]
  
La Comissió Territorial d'Urbanisme de València, en sessió celebrada l'1 d'octubre de 2004, va adoptar l'acord següent:
  
Vist l'expedient remés per l'Institut Valencià d'Habitatge, SA (IVHSA), relatiu a l'expropiació pel procediment de taxació conjunta dels immobles afectats per l'execució de les obres d'urbanització 1 al barri de Natzaret al municipi de València, i de conformitat amb els següents
  
Antecedents
  
Primer. L'expedient es va sotmetre a informació pública mitjançant la publicació de la Resolució de 8 de març de 2002, del conseller d'Obres Públiques, Urbanisme i Transport en el BOE núm. 142, de 14.06.02 (DOGV núm. 4221, de 04.04.02), BOP núm. 117, de 18.05.02), diaris Las Provincias (23.04.02) i El Mundo (26.06.02), al tauler d'anuncis de l'Ajuntament de València, i notificació individualitzada a la Fiscalia del Tribunal Superior de Justícia de la Comunitat Valenciana, en relació als titulars de béns o drets afectats als quals, després d'intentar la notificació no s'ha pogut practicar, o que són desconeguts o el domicili dels quals és ignorat i que, en definitiva, no han comparegut en l'expedient. Durant el termini d'exposició pública s'han presentat diversos escrits d'al·legacions, que han sigut informats per l'administració actuant.
  
Segon. El projecte consta de plànols en els quals es determina l'àmbit territorial, fixació raonada del preu de l'immoble i full de preu just individualitzada, per la qual cosa està complet i compleix amb el que establix l'art. 135 del text refós de la Llei del sòl de 1976.
  
Tercer. València compta amb Pla general aprovat definitivament en data 28 de desembre de 1988.
  
Quart. L'objecte de l'expedient és l'expropiació pel procediment de taxació conjunta dels terrenys i edificacions afectats i descrits en el projecte d'expropiacions adjunt al projecte d'obres ordinàries de reurbanització de Natzaret, zona 1.
  
Cinqué. Durant la tramitació de l'expedient es va sol·licitar informe amb data 16 d'octubre de 2003, a la Gerència Regional del Cadastre de la Delegació del Ministeri d'Economia i Hisenda.
  
En data 16 de desembre de 2003 va entrar en el Servei Territorial de Planificació i Ordenació Territorial de València l'informe de la Gerència Regional del Cadastre, en el qual, en resum, s'indica el següent:
  
1. Quant a la valoració del sòl, els criteris de valoració del projecte no es consideren conformes als fixats per la Llei 6/1998. S'ha aplicat el VRC (valor de repercussió en carrer, zona o paratge) de l'ús residencial de la ponència de valors vigent al municipi de València, aprovada el 28 de maig de 1997, la qual cosa resultaria correcta si els valors recollits en aquesta ponència foren vigents, però, ja que no ho són i s'haurien d'actualitzar per a ser vàlids.
  
2. Quant a la valoració de les construccions, tampoc es considera correcta. Ja que es realitza d'acord amb la normativa cadastral segons el cost de reposició corregit en atenció a la seua antiguitat i estat de conservació, segons indica l'art. 31.2 de la Llei 6/1998, però s'utilitza el MBC2=66.000 ptes/m2 fixat per l'Ordre de 14 d'octubre de 1998, quan el vigent en l'actualitat és el MBC2= 81.000 ptes/m2, fixat per l'Ordre de 18 de desembre de 2000.
  
3. La valoració dels arrendaments s'efectua segons indica la Llei d'expropiació forçosa i jurisprudència.
  
4. S'ha aplicat el premi d'afecció del 5% que estableix l'art. 47 de la Llei d'expropiació forçosa.
  
Sisé. En data 1 de gener de 2004 es remet una còpia de l'informe del cadastre a l'IVHSA, i aquest procedeix, en conseqüència, el 31 de maig de 2004 a remetre una còpia del projecte modificat d'acord amb els criteris indicats per cadastre.
  
Seté. La Comissió Informativa de la Comissió Territorial d'Urbanisme de València, en sessió celebrada el 24 de setembre de 2004, va emetre un informe relatiu al projecte que ens ocupa, complint així allò que s'ha preceptuat en l'art. 23 del Decret 201/2003, de 3 d'octubre, del Govern Valencià, pel qual s'aprova el Reglament dels òrgans urbanístics de la Generalitat Valenciana.
  
Fonaments de dret
  
Primer. L'aprovació definitiva dels projectes d'expropiació per taxació conjunta correspon a la Comissió Territorial d'Urbanisme conforme al que establixen els apartats del 6 al 8 de l'article 202 del Reglament de gestió urbanística, aprovat pel Reial decret 3288/1978, de 25 d'agost (en endavant RGU) i en l'article 10.e del Reglament d'òrgans urbanístics de la Generalitat Valenciana, aprovat per Decret 201/2003, de 3 d'octubre, del Govern Valencià.
  
La resolució d'aprovació definitiva de la Comissió Territorial d'Urbanisme haurà de limitar-se a un mer control de legalitat, sense valoració alguna de l'oportunitat del projecte i al mateix temps, la intervenció d'aquest òrgan ho serà sense perjudici de la ulterior actuació del Jurat Provincial d'Expropiació, que serà el que en última instància, si existira oposició dels expropiats, resoldrà sobre el preu just. Així les coses, la intervenció de la Comissió haurà de limitar-se a la comprovació que la tramitació del projecte s'ha ajustat a la normativa vigent, que la documentació és suficient per a complir els preceptes legals i que el mètode de valoració efectuat s'ha ajustat als procediments legals.
  
L'article 23 de la Llei 6/1998, de 13 d'abril, sobre règim del sòl i valoracions (en endavant LRSV) disposa que ?a l'efecte d'expropiació, les valoracions del sòl s'efectuaran d'acord amb els criteris establits en la present llei, siga quina siga la finalitat que la motive i la legislació, urbanística o d'un altre caràcter, que la legitime?. D'aquesta manera, en aqueix simple control de legalitat que ens ocupa del que es tractarà fonamentalment és de comprovar l'adequació del projecte a aquesta llei i a la normativa complementària d'aquesta.
  
Segon. L'expedient s'ha tramitat conforme al que establix l'art. 138 i següents del text refós de la Llei del sòl de 1976, per la qual cosa s'han complit les garanties procedimentals exigibles.
  
Tercer. L'expedient està complet, amb la qual cosa es compleix el que establix l'art. 202 del Reglament de gestió urbanística.
  
Quart. La valoració del sòl ha d'efectuar-se seguint els criteris de l'article 28 de LRSV per tractar-se de sòl urbà.
  
Cinqué. La Gerència Regional del Cadastre de València del Ministeri d'Economia i Hisenda va emetre un informe amb data 8 de juliol de 2004, que conclou que els criteris de valoració del sòl i de les construccions en el projecte de referència es consideren conformes amb els criteris fixats per la Llei 6/1998.
  
Respecte de la valoració del sòl, l'informe argumenta que s'ha utilitzat correctament el valor de repercussió actualitzat a l'any 2000 mitjançant un coeficient d'1'4516 obtingut com a relació del mòdul de valor M vigent i el mòdul M vigent en el moment de la redacció de la ponència. Aquest mòdul recull les variacions experimentades en el mercat dels béns immobles de naturalesa urbana, d'acord amb les anàlisis realitzades per la Direcció General de Cadastre.
  
Les construccions han sigut valorades d'acord amb la normativa cadastral segons el seu cost de reposició, corregit segons la seua antiguitat, ús i estat de conservació. El mòdul bàsic de construcció utilitzat en la taxació correspon amb el vigent actualment segons Ordre de 18 de desembre de 2000 per la qual s'aprova el mòdul M per a la determinació dels valors del sòl i construcció dels béns immobles de naturalesa urbana en les valoracions cadastrals.
  
Sisé. Respecte de les al·legacions presentades, el seu objecte fonamental són qüestions relatives a falta de conformitat amb la valoració fixada. En relació amb aquesta qüestió, cal reiterar els arguments a què es refereix el fonament de dret primer d'aquest acord. S'han estimat un elevat nombre d'al·legacions i totes elles han sigut contestades conforme a dret.
  
A la vista de tot el que antecedeix, la Comissió Territorial d'Urbanisme, en la sessió d'1 d'octubre de 2004, acorda:
  
Primer. Aprovar definitivament el Projecte d'expropiació forçosa per taxació conjunta per a l'execució de les obres d'ubanització 1, al barri de Natzaret de València.
  
Segon. Aprovar les valoracions de béns i drets que s'han d'expropiar.
  
Tercer. Declarar la urgent ocupació dels béns i drets afectats.
  
Contra el present acord, que no posa fi a la via administrativa, en el que afecta al punt 3 es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià, i article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini d'un mes comptador a partir del dia següent a la data de la publicació.
  
Tot això sense perjudici que es puga exercir qualsevol altre recurs o acció que estime oportú.
  
Respecte dels punts 1 i 2 no cal cap recurs per tractar-se d'actes de tràmit que no donen lloc a la impossibilitat de continuar un procediment ni produeixen indefensió.
  
Així mateix, escau notificar la present resolució als interessats titulars de béns que figuren en el projecte d'expropiació, a aquest s'acompanya còpia del corresponent full de preu just i significant-los que, en el termini dels 20 dies hàbils següents a la recepció d'aquesta notificació, poden manifestar per escrit davant aquesta Comissió Territorial d'Urbanisme la seua disconformitat amb la valoració establida en l'expedient aprovat. Si en aquest termini els interessats no formulen oposició a la valoració, s'entendrà acceptada la que es fixa en l'acte present d'aprovació de l'expedient, s'entendrà determinat el preu just definitivament i de conformitat.
  
Aquesta Comissió traslladarà els fulls d'estimació impugnats, juntament amb l'expedient, al Jurat Provincial d'Expropiació Forçosa de València, i la taxació dels béns es farà d'acord amb els criteris de valoració establits en la Llei sobre règim del sòl i valoracions.
  
València, 1 d'octubre de 2004.- El secretari de la Comissió Territorial d'Urbanisme: Alvaro Aleixandre Ortí.